**הצעות לשינויים בתקנון:**

**הצעה מס' 1**

**הנוסח הקיים:**

**8.1.6.5** בהנהלת האיגוד תהא הבטחת ייצוג של 30% (4 נשים לפחות בהרכב הנהלה של 15 חברים). לפיכך בכל רשימת מועמדים להנהלת האיגוד, תהא הבטחת ייצוג לנשים.

**הנוסח המוצע:**

**8.1.6.5** בהנהלת האיגוד תהא הבטחת ייצוג של 30% נשים לכל הפחות (5 נשים לפחות בהרכב הנהלה של 15 חברים). לפיכך בכל רשימת מועמדים להנהלת האיגוד, תהא הבטחת ייצוג של % 30 נשים לכל הפחות.

**הצעה מס' 2**

**הוספת סעיף חדש 8.1.6.6** רשימות אשר מועמדות להנהלה מחויבות בייצוג של 30% נשים לכל הפחות.

**הצעה מס' 3**

**הוספת סעיף חדש 8.1.6.7** רשימות אשר נבחרו להנהלה מחויבות בייצוג של 30% נשים לכל הפחות בכל רגע נתון בהנהלה.

**הצעה מס' 4**

**הנוסח הקיים:**

**8.1.13.4** 14 חברי הנהלה יבחרו על ידי נציגי המועדונים מתוך רשימות המועמדים שהוגשו, שקיבלו לפחות **7%** מהקולות הכשרים של הבוחרים, על פי סדר המועמדים ובאופן יחסי לאחוז הקולות שקיבלה כל רשימה. רשימה שלא עברה את אחוז החסימה, קולות מצביעיה לא יכללו במניין הקולות לצורך חלוקת המקומות בהנהלה.

כל שתי רשימות זכאיות לחתום על הסכם עודפים ובלבד שהסכם זה יועבר לידיעת האיגוד 7 ימים לפני מועד הבחירות. לאחר חלוקת המקומות השלמים בהנהלה יחולקו חלקי המקומות לפי עודף המצביעים הגדול ביותר.

**הנוסח המוצע:**

**8.1.13.4.** 14 חברי הנהלה יבחרו על ידי נציגי המועדונים מתוך רשימות המועמדים שהוגשו, שקיבלו לפחות **12%** מהקולות הכשרים של הבוחרים, על פי סדר המועמדים ובאופן יחסי לאחוז הקולות שקיבלה כל רשימה. רשימה שלא עברה את אחוז החסימה, קולות מצביעיה לא יכללו במניין הקולות לצורך חלוקת המקומות בהנהלה.

כל שתי רשימות זכאיות לחתום על הסכם עודפים ובלבד שהסכם זה יועבר לידיעת האיגוד 7 ימים לפני מועד הבחירות. לאחר חלוקת המקומות השלמים בהנהלה יחולקו חלקי המקומות לפי עודף המצביעים הגדול ביותר.

**הצעה מס 5 –**

**הנוסח הקיים:**

8.1.7. הגשת ומינוי מועמדים לביה"ד העליון

8.1.7.1. מועמדים לכהן כדיינים בביה"ד העליון, יוגשו לאסיפה הכללית על ידי מנכ"ל האיגוד, בהמלצת אב בית הדין העליון של האיגוד.

8.1.7.2. מועמדים לכהן כדיינים בביה"ד העליון חייבים להיות משפטנים או שופטים בינ"ל בשחמט.

8.1.7.3. יש לצרף תצהיר של כל אחד מהמועמדים המעיד על הסכמתו לשמש כדיין בביה"ד העליון, לפי העניין ועל היעדר חשש לניגוד עניינים, כהגדרתו בכללי האתיקה, במילוי תפקידו.

8.1.7.4. שמות המועמדים יוגשו לחברי האסיפה הכללית עד 10 ימים לפני קיום האסיפה.

8.1.7.5. בחירת המועמדים לביה"ד העליון תתבצע בבחירה אישית, ברוב קולות של בעלי זכות ההצבעה הנוכחים באסיפה הכללית.

**הנוסח המוצע:**

8.1.7 הגשת מועמדות לבית הדין העליון

8.1.7.1. שלושים ימים לפני מועד האסיפה הכללית, יפורסם קול קורא להגשת מועמדות לחברות בבית הדין העליון ו/או לנשיא בית הדין ו/או למשנה לנשיא. המועמדות פתוחה רק לבעלי השכלה משפטית. הבקשות תוגשנה למזכירות האיגוד לא יאוחר מאשר שבועיים לפני מועד האסיפה הכללית.

בקשה של מועמד, אשר על פי בדיקת מזכירות האיגוד אינו עומד בתנאי הסף, תישלח לבדיקתו של נשיא בית הדין העליון של האיגוד אשר יחליט אם לאשר את המועמדות ואם לאו.

8.1.7.2 לכל בקשה יצורפו קורות חיים, רשימת פרסומים, אם יש כאלה, הבהרה על זיקת המועמד לשחמט ו/או לאיגוד, אם יש כזאת, לרבות מעורבות בפעילות אגודת שחמט זאת או אחרת. כמו כן יצורף לבקשה תצהיר בו המועמד יצהיר שאין לו עבר פלילי וכי אין חשש לניגוד עניינים, כהגדרתו בכללי האתיקה, במילוי תפקידו.

**הצעה מס' 6-**

**הנוסח הקיים:**

* 1. בית הדין העליון
     1. חברי ביה"ד העליון ימונו אישית על ידי האסיפה הכללית, אחת ל 3- שנים, בהחלטה ברוב רגיל של בעלי זכות ההצבעה הנוכחים באסיפה הכללית ותוקף מינויים יהיה עד להחלטה אחרת של האסיפה הכללית ו/או עד להתפטרותם;
     2. מספר חברי בית הדין העליון לא יפחת מ 5- ולא יעלה על 13 . חברי ביה"ד העליון חייבים להיות משפטנים ו/או שופטים בינלאומיים בשחמט. בית הדין העליון יכהן בתפקידו עד לבחירת הרכב חברים חדש.
     3. תפקידי בית הדין העליון:
        1. החלטה סופית בערעורים על פסיקתה של ועדת המשמעת.
        2. החלטה סופית בערעורים על החלטות מנהל/מנהלת הליגה והגביע.
        3. החלטה סופית בערעורים על החלטות ועדת המנדטים.
        4. מתן פירוש לתקנוני האיגוד או החלטה סופית בעניין אחר הקשור לאחד מתקנוני האיגוד או תוך כדי דיון.
        5. מתן החלטה סופית בכל סכסוך בין חברי האיגוד בינם לבין עצמם או בינם לבין מוסדות האיגוד, בעניינים הנוגעים לתקנוני האיגוד.
        6. החלטה בדבר השעיית חברותו של חבר באיגוד או החלטה בדבר פסילת חבר באחד המוסדות הנבחרים ע"י האסיפה הכללית לבקשת הנהלת האיגוד.
     4. הכרעה בערעור או בפניה של שחמטאי או שחמטאים שתופנה לביה"ד ע"י הנהלת האיגוד.
     5. ערעור לבית הדין מחייב תשלום אגרה, אשר גובהו יקבע מעת לעת על ידי הנהלת האיגוד. בית הדין רשאי לפטור מערער מאגרה אם יראה לנכון לעשות כן.
     6. החלטות בית הדין העליון סופיות (רק במקרה של שלושה שופטים לפחות) ואינן ניתנות לשינוי, למעט החלטות בית משפט מוסמך בישראל.
     7. ביצוע החלטות בית הדין העליון מוטל על הנהלת האיגוד.
     8. פחת מספר חברי בית הדין העליון מחמישה חברים קבועים מכל סיבה שהיא, יבחר נשיא בית הדין חברים נוספים, ואלה יכהנו עד לאסיפה השנתית הבאה בה יתקיימו בחירות למוסדות האיגוד.
     9. בית הדין העליון יהיה רשאי לחייב בהוצאות צד בערעור.
     10. בית הדין העליון יידון בערעור בהרכב שבו מספר אי זוגי של חברים.במקרים בהם תוצאת ההצבעה תהיה תיקו, לאב בית דין יהיה קול כפול.
     11. מזכירות משרדי האיגוד תשמש גם מזכירות בית הדין העליון. המזכירות הנ"ל תנהל יומן לרישום ומעקב אחר ערעורים והחלטות לפי סדר שייקבע ע"י נשיא בית הדין העליון או ממלא מקומו.

**הנוסח המוצע:**

9.3 בית הדין העליון

9.3.1 נשיא בית הדין העליון, המשנה לנשיא וחברי בית הדין ייבחרו אישית על ידי האסיפה הכללית, אחת לשלוש שנים, בהחלטה ברוב רגיל של בעלי זכות הבחירה הנוכחים באסיפה הכללית. תוקף הכהונה של כל אחד מהנבחרים כאמור, יימשך עד להחלטה אחרת של האסיפה הכללית או עד להתפטרות או נבצרות של הנבחר. בית הדין העליון יכהן בתפקידו עד לבחירת הרכב חברים חדש.

9.3.2 מספר חברי בית הדין לא יפחת משבעה ולא יעלה על אחד עשר. פחת מספר החברים משבעה, ימנה נשיא בית הדין דיין או דיינים, כדי להשלים את מספר הדיינים לשבעה. המינוי ייעשה מבין המועמדים שלא נבחרו באסיפה הכללית ואם אלה לא יהיו זמינים, , בעלי תואר במשפטים ממוסד מוכר להשכלה גבוהה. תוקפם של מינויים כאמור יהיה עד לבחירת דיינים אחרים על ידי האסיפה הכללית הבאה בה יתקיימו בחירות למוסדות האיגוד.

9.3.3 בשבתם בדין ימלאו הדיינים את תפקידיהם בתום לב ובמקצועיות ולא תחול עליהם כל מרות זולת מרות הדין. הדיינים ישמרו על עקרונות הצדק הטבעי, לרבות מתן זכות טיעון מלאה לבעלי הדין, יימנעו מנטילת חלק בעתירה או בערעור כשיש בהם, למי מהם ניגוד עניינים או חשש לאבק משוא פנים ויקיימו את חובת ההנמקה.

9.3.4 המשנה לנשיא ימלא את מקומו של נשיא בית הדין העליון במקרה שנבצר מהנשיא למלא את תפקידו באופן זמני או קבוע. מבלי לגרוע מהאמור לעיל, רשאי נשיא בית הדין העליון להאציל מסמכויותיו למשנה לנשיא, בין באופן קבוע ובין לתקופה קצובה שיקבע. נבצר מנשיא בית הדין העליון ומהמשנה לנשיא למלא את תפקידיהם, יכהן כממלא מקום הנשיא, הוותיק שבדיינים ומבין בעלי ותק שווה- הקשיש שבהם.

9.3.5 בית הדין העליון ידון בעתירות ובערעורים שיוגשו אליו במותב של דיין אחד או של מספר בלתי זוגי של דיינים, לפי קביעת נשיא בית הדין. הנשיא יקבע את זהות הדיין או הדיינים שישבו לדין בכל עתירה או ערעור ובמקרה של מותב של מספר דיינים, יקבע הנשיא גם מי מבין הדיינים יעמוד בראש המותב.

ערעור על החלטה בעתירה של דיין יחיד יידון בפני מותב של שלושה דיינים לפחות, בהרכב שייקבע ע"י נשיא בית הדין העליון של האיגוד.9.3.6 . לכל עתירה או ערעור שיוגשו לבית הדין, יצרף העותר או המערער את ראיותיו, לרבות עדויות בתצהירים ואת טענותיו והמשיב יגיש מצדו את תגובתו לאמור בעתירה או בערעור וכן את ראיותיו, לרבות עדויות בתצהירים ואת טענותיו.

93.7 הדיין או ראש המותב, רשאים לקיים בהסכמת הצדדים הליך של פישור/גישור. הם רשאים לבחון אם בעלי הדין מוכנים לותר על זכותם לחקור את המצהירים וכן לבדוק את האפשרות שהכרעה תהייה על סמך כתבי הטענות והראיות בכתב בלבד, מבלי לקיים התכנסות פיזית לדיון בעתירה או בערעור. באישור נשיא בית הדין, רשאי המותב לקיים את הדיון באמצעות היוועדות חזותית. בהעדר הסכמת בעלי הדין כאמור, או אישור נשיא בית הדין כאמור, יתקיים הדיון, לרבות חקירת המצהירים והעדים, במשרדי האיגוד.

9.3.8 בעלי הדין רשאים להיות מיוצגים בהליכים בפני בית הדין באמצעות יו"ר מועדון או עורכי דין.

9.3.9 .הוגשה עתירה או ערעור לבית הדין, רשאי בית הדין להורות על עיכוב ביצוע של החלטה, מושא העתירה או הערעור או ליתן החלטה אחרת בנדון, עד למתן פסק דינו.

9.3.10 . כל בעל דין רשאי להגיש בקשה מנומקת לפסילת חבר מותב, בשל ניגוד עניינים או חשש למשוא פנים. החליט אותו חבר מותב לפסול את עצמו, ימנה נשיא בית הדין חבר אחר במקומו. החליט אותו חבר מותב לדחות את בקשת הפסילה, רשאי אותו בעל דין לערער על כך לנשיא בית הדין והחלטת הנשיא בנדון תהיה סופית.

9.3.11 סמכויות בית הדין

בית הדין יהיה מוסמך לדון בכל אחד מהעניינים הבאים:

א החלטה סופית בערעורים על החלטות ועדת המשמעת ו/או הקובל .

ב החלטה סופית בערעורים על החלטות מנהל/מנהלת הליגה והגביע.

ג החלטה סופית בערעורים על החלטות ועדת המנדטים.

ד. החלטה סופית בערעורים על החלטות ועדת הקלפי.

ה. החלטה סופית בערעורים על תוצאות הבחירות למוסדות האיגוד.

ו. מתן פירוש לתקנוני האיגוד, לרבות, תוך כדי דיון בהם בהנהלה או בוועדה מוועדות האיגוד.

ז. החלטה סופית בכל סכסוך בין חברי האיגוד בינם לבין עצמם או בינם לבין מוסדות האיגוד, בעניינים הנוגעים לתקנוני האיגוד.

ח. מתן החלטה סופית בערעורים או השגות על החלטה להשעות חברותו של חבר באיגוד או לפסול חבר באחד המוסדות הנבחרים על ידי האסיפה הכללית.

ט. החלטה סופית בערעור על הפסקת חברות בוועדה של האיגוד, של חבר שנעדר משלוש ישיבות של הוועדה במהלך עונת ליגה אחת.

י. החלטה סופית בעתירה כנגד החלטה של הנהלת האיגוד או ועדה מוועדות האיגוד בשל פגמים משפטיים או מנהליים שנפלו בה כגון: מטרה זרה או שקילת שיקולים זרים או אי שקילת שיקולים רלבנטיים או פגיעה בכללי הצדק הטבעי או אי סבירות קיצונית וכיו"ב.

9.3.12 כל ערעור או עתירה לבית הדין טעונים תשלום אגרה, אשר גובהה ייקבע מעת לעת על ידי הנהלת האיגוד. בית הדין רשאי לפטור מערער או עותר מאגרה או להשיב לו את האגרה או מקצתה, אם יראה לנכון לעשות כן.

9.3.13 כל אחד מאלה רשאי לעתור לבית הדין

א. הנהלת האיגוד, כל אורגן, וועדה או בעל תפקיד באיגוד

ב. חבר האיגוד.

ג. בעל פנקס מתחרה ובמקרה שהוא קטין, יתבע באמצעות הורה או אפוטרופוס.

9.3.14 בית הדין העליון רשאי לחייב צד לערעור או לעתירה בתשלום הוצאות.

9.3.15. בית הדין העליון יפרסם את פסק דינו לא יאוחר משלושים ימים מיום הדיון האחרון בתיק ואם הוגשו סיכומים בכתב, מהיום שבו הוגשו הסיכומים האחרונים בתיק. נשיא בית הדין רשאי להאריך את התקופה בשלושים יום נוספים מנימוקים שיירשמו.

9.3.16 דיון נוסף (לאחר ערעור)

החלטה של בית הדין העליון, בכל מותב, לרבות מותב של דיין אחד היא החלטה סופית שאינה ניתנת לשינוי. עם זאת, נשיא בית הדין העליון רשאי להתיר קיום דיון נוסף בהרכב מורחב של דיינים, שייקבע על ידיו, במקרה שבו מדובר בעניין עקרוני וציבורי חשוב והדיון בו הוא בעיקרו משפטי. לעניין תשלום אגרה, דין עתירה כזאת לדיון נוסף כדין כל עתירה אחרת.

9.3.17 הנהלת האיגוד תמנה אחד מעובדי האיגוד לשמש גם כמזכיר או מזכירת בית הדין. כפיפותו או כפיפותה בנושאים הקשורים לבית הדין הינה לבית הדין בלבד. המזכירות תנהל יומן לרישום ומעקב אחר ערעורים, עתירות והחלטות לפי סדר שייקבע על ידי נשיא בית הדין או המשנה לנשיא.